b'\n_START_ARTICLE_\nAndreas Vesal\n_START_SECTION_\nBiografia\n_START_PARAGRAPH_\nNascut en una fam\xc3\xadlia de metges, Vesal estudi\xc3\xa0 a la Universitat Cat\xc3\xb2lica de Lovaina (Coll\xc3\xa8ge du Ch\xc3\xa2teau) durant quatre anys. Per recomanaci\xc3\xb3 del professor i amic de la fam\xc3\xadlia, Nicolas Florenas, va estudiar a la facultat de medicina de la Sorbona (Par\xc3\xads). All\xc3\xad entr\xc3\xa0 en contacte amb Jacques Dubois (Jacobus Sylvius, 1478-1555) i Jean Guinter von Andernach (Johannes Guinterius Andernacus, 1487-1574), anatomistes gal\xc3\xa8nics reputats. Vesal estudi\xc3\xa0 a fons Gal\xc3\xa8, el "pare de la medicina medieval", que havia estat recentment reeditat. _NEWLINE_La guerra entre Francesc I de Fran\xc3\xa7a i l\'emperador Carles V l\'oblig\xc3\xa0 a abandonar el Regne de Fran\xc3\xa7a, ja que el seu pare era al servei de l\'emperador Carles, retornant a Lovaina. El febrer de 1527 sense haver rebut el t\xc3\xadtol de batxiller, Vesal public\xc3\xa0 Paraphrasis in nonum librum Rhaz\xc3\xa6 medici arabisun estudi sobre la novena obra de Raz\xc3\xa9s sota la direcci\xc3\xb3 de Rutgerius Rescius, professor de grec al Collegium trilingue de Lovaina; nom\xc3\xa9s un mes m\xc3\xa9s tard l\'obra fou reeditada a Basilea, el 1551 fou reeditada a Li\xc3\xb3 per Jean de Tournes._NEWLINE_El 5 de desembre de 1537 feu la seva dissertatio a P\xc3\xa0dua amb la que guany\xc3\xa0 el grau de doctor en medicina i comen\xc3\xa7\xc3\xa0 immediatament a impartir classes d\'anatomia en aquella universitat com a chirurgi\xc3\xa6 explicator, aquell desembre realitz\xc3\xa0 la seva primera dissecci\xc3\xb3 anat\xc3\xb2mica p\xc3\xbablica. El seg\xc3\xbcent abril (1538) public\xc3\xa0 Tabul\xc3\xa6 anatomic\xc3\xa6 sex, sis gravats dibuixats per Jan Stefan van Calcar. Aquestes representaven el fetge, la vena cava (vena del fetge), l\'aorta (gran art\xc3\xa8ria), i tres esquelets en visi\xc3\xb3 frontal, lateral i posterior respectivament. El maig d\'aquell any publica una revisi\xc3\xb3 de Institutionum Anatomicarum quatuor libri de Guinter d\'Andernach alguns dels canvis aportats en aquesta revisi\xc3\xb3 foren incorporats per Andernach en posteriors edicions de l\'obra. _NEWLINE_El setembre de 1543 abandon\xc3\xa0 la seva pla\xc3\xa7a de professor per a esdevenir metge de la cort de l\'emperador Carles. Al cap d\'un temps era cirurgi\xc3\xa0 de l\'ex\xc3\xa8rcit. Despr\xc3\xa9s torn\xc3\xa0 a It\xc3\xa0lia i viatj\xc3\xa0 a Basilea, Brussel\xc2\xb7les, i finalment a Madrid on fou metge de la cort de Felip II de Castella. A les darreries de la seva vida inici\xc3\xa0 un pelegrinatge a Jerusalem. Quan era a l\'illa de Xipre fou sol\xc2\xb7licitat a ocupar la pla\xc3\xa7a de Gabriele Falloppio. Quan navegava cap a P\xc3\xa0dua el seu vaixell naufrag\xc3\xa0 morint a causa d\'aquest fet.\n_START_SECTION_\nImpacte en la medicina\n_START_PARAGRAPH_\nL\'estudi i l\'aprenentatge de la medicina a Europa fou durant segles basat \xc3\xbanicament en l\'estudi de les obres escrites per autors cl\xc3\xa0ssics, essent Gal\xc3\xa8 el principal autor de refer\xc3\xa8ncia. Moltes d\'aquestes obres perdudes a Europa despr\xc3\xa9s de la caiguda de l\'imperi Rom\xc3\xa0 provenien de traduccions de l\'\xc3\xa0rab o del grec cl\xc3\xa0ssic i fins i tot contenien errors conceptuals degut a les traduccions. Tot i aix\xc3\xad els continguts de les obres eren presos dogm\xc3\xa0ticament, car resolien la majoria de problemes pr\xc3\xa0ctics que requerien les pr\xc3\xa0ctiques m\xc3\xa8diques de l\'\xc3\xa8poca i no eren q\xc3\xbcestionades. D\'aquesta manera Gal\xc3\xa8 basava els seus estudis en l\'estudi anat\xc3\xb2mic d\'animals transposant els resultats a l\'anatomia humana._NEWLINE_Vesal reprengu\xc3\xa9 l\'observaci\xc3\xb3 directa dels processos naturals en el cos hum\xc3\xa0. En una \xc3\xa8poca en qu\xc3\xa8 els metges a penes tocaven els seus pacients, excepte els cirurgians per raons evidents; Vesali fonament\xc3\xa0 el seu estudi en la idea central de l\'observaci\xc3\xb3 i manipulaci\xc3\xb3 del cos hum\xc3\xa0. Coneixedor de l\'obra de Gal\xc3\xa8 el cita freq\xc3\xbcentment en les seves obres, tot i que alguns cops corregint-lo. Aix\xc3\xad s\'ent\xc3\xa9n l\'esperit revolucionari de Vesal en el sentit que convert\xc3\xad l\'obra de medicina en un "manual" que es basa en les obres antigues, per\xc3\xb2 subjecte a la revisi\xc3\xb3 d\'aquestes a partir d\'observacions anat\xc3\xb2miques directes. _NEWLINE_Dos dels seus deixebles foren els catedr\xc3\xa0tics d\'anatomia de la Universitat de Val\xc3\xa8ncia Pere Ximeno i Llu\xc3\xads Collado.'